Diari Oficial de la Generalitat Valenciana


Sumari del DOGV 6205, del 12-02-2010 (2010/1450)

ORDRE 3/2010, de 4 de febrer, de la Conselleria de Governació, per la qual es convoquen i regulen les ajudes destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenrotllament de l'Estatut d'Autonomia i la promoció i consolidació de l'autogovern durant l'exercici 2010.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6205

Data del DOGV
:   12-02-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1450


Data del document
:   04-02-2010

Organisme emissor
:   Conselleria de Governació

Tipus de document
:   Ordre

Descriptors 

:   * ajuda pública

ORDRE 3/2010, de 4 de febrer, de la Conselleria de Governació, per la qual es convoquen i regulen les ajudes destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenrotllament de l'Estatut d'Autonomia i la promoció i consolidació de l'autogovern durant l'exercici 2010. [2010/1450]
L'article 13 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria de Governació les competències en matèria de desenrotllament de l'Estatut d'Autonomia de la Comunitat Valenciana.
El Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en l'article 31.2, atribueix a la Direcció General de Coordinació del Desenrotllament Estatutari i Promoció de l'Autogovern les funcions en matèria d'impuls del desenrotllament de l'Estatut d'Autonomia de la Comunitat Valenciana, coordinació amb altres departaments per a la creació dels organismes previstos en l'Estatut d'Autonomia i direcció i gestió de les polítiques de la Generalitat destinades al desenrotllament de l'autogovern, recuperació del Dret Foral Civil Valencià i promoció i impuls i investigació de les tradicions i institucions tradicionals del poble valencià, consultes populars i electorals, en el marc de la Llei Orgànica de Règim Electoral General i la Llei Electoral Valenciana.
Al seu torn, l'article 12 del Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació, estableix les funcions que exerceix la direcció general esmentada, entre altres: impulsar totes les actuacions que dimanen de l'Estatut d'Autonomia per al seu desenrotllament; dirigir i gestionar totes les actuacions encaminades a la recuperació, desenrotllament, impuls, potenciació i divulgació del Dret Foral Civil Valencià; promoure i impulsar el desenrotllament estatutari i l'autogovern en col·laboració amb les administracions locals i departaments implicats; col·laborar en totes les matèries relacionades amb les qüestions adés citades, informant i donant-hi suport a l'administració autonòmica de la Comunitat Valenciana; promoure i impulsar actuacions encaminades a revalorar i difondre les senyes d'identitat del poble valencià reconegudes en l'Estatut d'Autonomia, així com totes les iniciatives orientades a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana; i promoure i gestionar, en col·laboració amb la resta d'administracions públiques implicades, la formació ciutadana en els valors, patrimoni històric i cultural i tradicions del poble valencià sobre els quals s'assenta el nostre autogovern; en especial, fomentar la divulgació i investigació d'institucions tradicionals com el Tribunal de les Aigües de València.
Dins de les disponibilitats pressupostàries de l'any 2010, de conformitat amb el que estableix el Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana i amb la Llei 38/2003, de 17 de novembre, General de Subvencions, desplegada pel Reial Decret 887/2006, de 21 de juliol, pel qual s'aprova el seu Reglament, la Conselleria de Governació convoca ajudes econòmiques destinades a les mancomunitats de Municipis i als ajuntaments de la Comunitat Valenciana per a la realització d'actuacions relacionades amb el desenrotllament de l'Estatut d'Autonomia i la promoció i consolidació de l'autogovern durant l'exercici 2010.
Per això, d'acord amb el que disposa la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de desplegament de la llei; la Llei 5/1983, de 30 de desembre, del Consell; el Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991; el Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat; i el Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació,
ORDENE
Primer
1. Convocar, en règim de concurrència competitiva, les ajudes destinades a les mancomunitats de Municipis i als Ajuntaments de la Comunitat Valenciana per a la realització d'actuacions relacionades amb el desenrotllament de l'Estatut d'Autonomia i la promoció de l'autogovern durant l'exercici 2010.
2. L'import màxim destinat a finançar les dites ajudes ascendeix a 65.000 € (seixanta-cinc mil euros), a càrrec de la línia de subvenció T7254000 inclosa en el programa 111.80, destinat al desenrotllament estatutari i la promoció de l'autogovern, dins dels Pressupostos de la Generalitat per a l'exercici 2010, aprovats a través de la Llei 13/2009, de 29 de desembre.
3. Les ajudes regulades en la present ordre es materialitzaran mitjançant subvencions amb els límits i condicions derivades de l'aplicació de les bases d'aquesta convocatòria.
Segon
Aprovar les bases per les quals es regula la present convocatòria, incloses com a annex I d'aquesta ordre, així com el model de sol·licitud que figura com a annex II.
Tercer
Les ajudes a concedir per la present convocatòria no precisen notificació a la Comissió Europea, per no reunir els requisits recollits en l'article 107 del Tractat de Funcionament de la Unió Europea, ja que les ajudes adés esmentades s'atorguen a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenrotllament de l'Estatut d'Autonomia i la promoció de l'autogovern, i les actuacions subvencionable no suposen cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
Per tant, amb la percepció de les esmentades ajudes no hi ha possibilitat de falsejament de la competència que afecte els intercanvis comercials entre Estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
DISPOSICIONS FINALS
Primera
En tot allò no regulat en aquesta ordre, caldrà ajustar-se al que disposa la Llei d'Hisenda Pública de la Generalitat Valenciana, el Text Refós de la qual va ser aprovat per Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Segona
Es delega en la Direcció General de Coordinació del Desenrotllament Estatutari i Promoció de l'Autogovern la facultat de dictar, quan escaiga, les resolucions per les quals es deixen sense efecte les ajudes concedides o se'n minore la quantia i aquelles per les quals s'exigisca el reintegrament d'imports indegudament percebuts en el marc d'aquesta convocatòria.
Tercera
La present ordre entrarà en vigor l'endemà de la publicació en el Diari Oficial de la Comunitat Valenciana.
Quarta
Aquesta ordre, que posa fi a la via administrativa, podrà ser recorreguda per les entitats locals mitjançant la interposició de recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, de conformitat amb el que estableixen els articles 10 i 46.6 de la Llei 29/1998, de 13 de juliol, Reguladora de la Jurisdicció contenciosa administrativa, en el termini de dos mesos a partir de l'endemà de la notificació, llevat que haguera mitjançat el requeriment a què fa referència l'article 44.1 de l'esmentada Llei, i en aquest cas l'esmentat termini comptarà des de l'endemà d'aquell en què es reba la comunicació de l'acord exprés o s'entenga presumptament rebutjat.
Tot això sense perjuí que qualsevol altre interessat puga interposar contra l'ordre recurs potestatiu de reposició en el termini d'un mes davant el conseller de Governació, d'acord amb el que disposa els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament recurs contenciós administratiu en el termini de dos mesos a partir de l'endemà de la notificació, davant la Sala contenciosa administrativa del Tribunal Superior de Justícia de la Comunitat Valenciana, de conformitat amb el que estableixen els articles 10 i 46.1 de la Llei 29/1998, de 13 de juliol, Reguladora de la Jurisdicció contenciosa administrativa.
València, 4 de febrer de 2010
El conseller de Governació.
SERAFÍN CASTELLANO GÓMEZ
ANNEX I
Bases de la convocatòria de les ajudes destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenrotllament de l'Estatut d'Autonomia i la Promoció i Consolidació de l'autogovern durant l'exercici 2010
Primera. Objecte de la subvenció.
La present convocatòria, en règim de concurrència competitiva, té com a objecte la concessió d'ajudes a les Mancomunitats de Municipis i als Ajuntaments de la Comunitat Valenciana per a la realització d'actuacions relacionades amb el desenrotllament de l'Estatut d'Autonomia i la promoció i consolidació de l'autogovern durant l'exercici 2010.
Segona. Actuacions subvencionables.
1. Les actuacions que es podran subvencionar són les següents:
a) Elaboració i execució de projectes, iniciatives, activitats culturals i lúdiques i qualssevol altres actuacions destinades a la promoció, coneixement i divulgació de l'Estatut d'Autonomia de la Comunitat Valenciana, o que estigueren relacionats amb el desenrotllament estatutari i la promoció i consolidació de l'autogovern; aquells que tingueren com a objecte la potenciació i divulgació del Dret Foral Civil Valencià, o com a finalitat la protecció, defensa, revaloració i difusió de les senyes d'identitat i dels valors i interessos del poble valencià i el respecte a la seua diversitat cultural; i la promoció i gestió de la formació ciutadana en els valors, el patrimoni històric i cultural i les tradicions i institucions pròpies de la Comunitat Valenciana.
b) L'organització de congressos, jornades, trobades, conferències, xarrades o taules redones relacionats amb les actuacions descrites en l'anterior apartat a).
Queden expressament excloses d'aquesta convocatòria aquelles activitats que estiguen relacionades amb la impartició de cursos de valencià en qualsevol dels seus nivells i siguen quins en siguen els destinataris.
c) L'edició de publicacions relacionades amb les actuacions descrites en els anteriors apartats a) i b).
2. Per a la realització d'aquestes actuacions les entitats locals beneficiàries podran subcontractar amb tercers fins al 100% de l'import de l'actuació subvencionada, i en aquest cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions, en relació amb l'article 68 del Reial Decret 887/2006, de 21 de juliol, pel qual s'aprova el Reglament de desplegament de l'esmentada llei.
3. No seran subvencionables aquelles actuacions que hagen obtingut ajudes públiques o privades per un import que abaste el cent per cent (100%) del seu cost real.
4. Només seran subvencionables aquelles actuacions que s'hagen dut a terme, en la seua integritat, entre l'1 de gener i el 15 d'octubre de 2010.
Tercera. Sol·licitants i requisits.
1. Podran sol·licitar aquestes ajudes les Mancomunitats de Municipis i els Ajuntaments de la Comunitat Valenciana.
2. Només s'admetrà una única sol·licitud per cada una de les Mancomunitats de Municipis i dels Ajuntaments de la Comunitat Valenciana, amb independència que cada entitat local sol·licitant puga desplegar una o diverses actuacions subvencionables en l'àmbit d'aquesta convocatòria.
3. Quedaran excloses de la present convocatòria les entitats locals en què concórrega alguna de les circumstàncies previstes en l'article 13.2 de la Llei 38/2003, de 17 de novembre, General de Subvencions.
Quarta. Formalització de les sol·licituds i termini de presentació.
1. La sol·licitud, degudament formalitzada en el model que figura com a annex II a la present ordre, subscrita per la persona titular de la Presidència de la Mancomunitat de Municipis o de l'Alcaldia-Presidència de l'Ajuntament, amb el segell de l'entitat local corresponent, i acompanyada de la documentació ressenyada en la base cinquena d'aquesta convocatòria, anirà dirigida a la Conselleria de Governació, Direcció General de Coordinació del Desenrotllament Estatutari i Promoció de l'Autogovern, sítia al carrer Historiador Chabás, núm. 2, DP 46559 de la ciutat de València.
2. La sol·licitud podrà presentar-se en el Registre General de la Conselleria de Governació, siti al carrer Historiador Chabás, núm. 2, DP 46500 de la ciutat de València, en els Registres de les direccions territorials de la dita Conselleria o en qualsevol dels llocs establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 39 del Reial Decret 1.829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que estableix la Llei 24/1998, de 13 de juliol, del servici postal universal i de l'alliberament dels servicis postals, en sobre obert, a fi que l'exemplar destinat a la Conselleria de Governació siga datat i segellat abans de ser certificat.
3. En el cas que una mateixa entitat local, dins del termini establit per aquesta convocatòria, presentara més d'una sol·licitud, s'entendrà que l'última que haguera tingut entrada en el registre de la Generalitat reemplaça les anteriors sol·licituds.
4. El termini de presentació de sol·licituds serà d'un mes comptat des de l'endemà de la publicació d'aquesta convocatòria en el Diari Oficial de la Comunitat Valenciana.
Cinquena. Documentació a presentar.
1. Junt amb la sol·licitud es presentarà:
a) Programa detallat del pla de l'actuació o actuacions a realitzar.
El programa, que en tot cas serà únic per sol·licitud i anirà signat per la persona titular de la Presidència de la Mancomunitat de Municipis o de l'Alcaldia-Presidència de l'Ajuntament, haurà de detallar, com a mínim, els aspectes següents:
- Totes i cada una de les actuacions a realitzar, amb una descripció precisa del seu contingut.
- Els objectius a aconseguir amb el desenrotllament de cada una de les activitats incloses en el programa, vinculant la seua transcendència i repercussió social amb el tipus de beneficiaris a què vagen destinades.
- El calendari precís de compliment i els terminis d'execució previstos, tant per al programa d'activitats en el seu conjunt com per a cada una de les activitats proposades en particular. En aquest sentit, haurà d'incloure's, com a mínim, una previsió ajustada de les possibles dates de realització de cada activitat, tenint en compte, en tot cas, la indicació continguda en l'apartat quart de la base segona d'aquesta convocatòria.
- El nom i nivell de responsabilitat de les persones que, des de l'entitat local sol·licitant, es facen càrrec d'assegurar l'adequat compliment i la completa execució de l'activitat o activitats ressenyades en el programa.
- Una explicació raonada i detallada de la vinculació que, segons el parer de l'entitat local sol·licitant, existisca entre el programa d'activitats presentat, l'objecte d'aquesta convocatòria i les actuacions que, de conformitat amb la base segona, són subvencionables en el marc d'aquesta convocatòria.
b) Document, degudament signat per la persona titular de la Presidència de la Mancomunitat de Municipis o de l'Alcaldia-Presidència de l'Ajuntament, en el qual figure una descripció desglossada i detallada dels costos corresponents tant al pla d'actuacions en el seu conjunt, com a cada una de les actuacions en particular, d'acord amb els criteris següents:
- Si l'actuació o actuacions per a les quals es demana l'ajuda s'hagueren realitzat durant l'any 2010 però abans de formalitzar la sol·licitud, haurà d'aportar-se la documentació justificativa de la despesa, de conformitat amb el que preveu la base onze d'aquesta convocatòria.
- Si l'actuació o actuacions per a les quals es demana la subvenció no s'hagueren realitzat encara en el moment de formalitzar la sol·licitud, haurà d'aportar-se un pressupost detallat de la despesa o factures proforma.
c) Imprès de manteniment de tercers de l'entitat local sol·licitant, en cas d'altes, baixes o modificacions dels dades que es troben en poder del Sistema d'Informació Comptable de la Generalitat, de conformitat amb el model que figura com a annex III a la present ordre i degudament subscrit per la persona titular de la Presidència de la Mancomunitat de Municipis o de l'Alcaldia-Presidència de l'Ajuntament.
d) Certificació expedida pel secretari de la corporació, acreditativa de la resolució o de l'acord adoptat per l'òrgan competent de l'entitat local per a formular la sol·licitud de la subvenció.
e) Certificació expedida pel secretari de la corporació sol·licitant, acreditativa que l'entitat local no està incursa en cap de les prohibicions per a obtenir la condició de beneficiària que estableix l'article 13 de la Llei 38/2003, de 17 de novembre, General de Subvencions.
El compliment d'aquest requisit podrà acreditar-se també per qualsevol dels mitjans previstos en l'article 13.7 de la pròpia Llei General de Subvencions i en els articles concordants del Reial Decret 887/2006, de 21 de juliol, pel qual s'aprova el Reglament de la llei esmentada.
f) Certificació expedida pel secretari de l'entitat local sol·licitant, en la qual es farà constar:
- Si l'entitat ha sol·licitat altres ajudes públiques o privades per a finançar l'actuació o les actuacions incloses en el programa presentat, indicant expressament l'import d'allò que s'ha sol·licitat, a quines entitats s'ha demanat i quins són els conceptes concrets a què es pretén destinar aqueixes altres subvencions, en cas d'obtenir-ne.
- Si, en el moment de formular la sol·licitud en el marc d'aquesta convocatòria, s'han obtingut ja altres ajudes públiques o privades per a finançar l'actuació o les actuacions incloses en el programa presentat, indicant expressament l'import de les subvencions aconseguides, a quins conceptes es destinaran i si cobreixen el cent per cent (100%) del cost total real de tal actuació o actuacions.
g) Certificació expedida per l'interventor o pel secretari-interventor de l'entitat local sol·licitant, en la qual es faça constar la consignació de la despesa en el pressupost d'aquella.
h) Declaració responsable de la persona titular de la Presidència de la Mancomunitat de Municipis o de l'Alcaldia-Presidència de l'Ajuntament, en la qual es faça constar que, en el moment de finalitzar el termini de presentació de sol·licituds, l'entitat local sol·licitant es troba al corrent en el compliment de les seues obligacions tributàries i enfront de la Seguretat Social, de conformitat amb el que preveuen els articles 22 i 23 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.
i) Declaració responsable de la persona titular de la Presidència de la Mancomunitat de Municipis o de l'Alcaldia-Presidència de l'Ajuntament, en la qual s'assumisca el compromís que l'entitat local sol·licitant aportarà la quantitat necessària per a sufragar la part del cost del pla d'actuació o actuacions que no quede coberta ni amb l'ajuda que puga atorgar-se en virtut d'aquesta convocatòria ni amb altres ajudes públiques o privades que puguen obtenir-se.
j) Declaració responsable de la persona titular de la Presidència de la Mancomunitat de Municipis o de l'Alcaldia-Presidència de l'Ajuntament, en la qual s'assumisca el compromís de donar l'adequada publicitat al finançament que puga obtenir-se en l'àmbit d'aquesta convocatòria, en qualsevol promoció que s'efectue de l'actuació o actuacions subvencionables.
2. També es presentarà original, còpia legalitzada davant notari, confrontada o compulsada dels documents següents:
a) CIF de l'entitat local sol·licitant.
b) Estatuts de la Mancomunitat de Municipis sol·licitant, si és el cas.
Sisena. Procediment de concessió.
1. L'òrgan encarregat de l'ordenació i instrucció del procediment serà la Direcció General de Coordinació del Desenrotllament Estatutari i Promoció de l'Autogovern, que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.
2. Es requerirà a les entitats locals interessades que no reunisquen els requisits o no hagen aportat els documents que s'assenyalen en les bases d'aquesta convocatòria, perquè, en el termini màxim i improrrogable de deu dies, esmenen o acompanyen els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, amb indicació que, si així no ho feren, es considerarà que desisteixen de la seua petició.
3. El termini per a tramitar les sol·licituds i resoldre i notificar les resolucions serà de sis mesos com a màxim, a comptar de l'endemà de finalització del termini de presentació de sol·licituds. Conclòs aquest termini sense que s'haja dictat i notificat resolució expressa, les entitats locals interessades podran entendre desestimades les seues sol·licituds per silenci administratiu.
4. Les sol·licituds admeses a tràmit seran avaluades per una comissió de valoració, que elevarà proposta motivada de resolució al conseller de Governació.
Setena. Comissió de valoració i criteris d'avaluació.
1. L'avaluació de les sol·licituds d'ajudes admeses a tràmit correspondrà a una comissió de valoració composta pels membres següents:
a) President o presidenta: el director o la directora general de Coordinació del Desenrotllament Estatutari i Promoció de l'Autogovern o persona que el substituïsca.
b) Vocals:
- El secretari general Administratiu o la Secretària General Administrativa de la Conselleria de Governació o persona que la substituïsca.
- El/la cap d'Àrea de Desenrotllament Estatutari i Promoció de l'Autogovern o persona que la substituïsca.
- El/la cap del Servici de Dret Foral i Seguiment Legislatiu o persona que la substituïsca.
- El/la cap del Servici d'Avaluació, Coordinació i Divulgació, que actuarà com a secretari o secretària de la comissió o persona que la substituïsca.
2. La comissió se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de règim Jurídic de les Administracions Públiques i del Procediment Administratiu Comú.
3. Els criteris de valoració que es tindran en compte per a la concessió de les ajudes seran els següents:
a) Pla d'actuacions previstes, la seua viabilitat i el cost total d'aquelles, a partir del programa presentat, fins a sis (6) punts.
b) Repercussió del pla d'actuacions a realitzar, fins a quatre (4) punts.
4. Per a elaborar la seua proposta motivada de resolució, la comissió de valoració calcularà l'import de les ajudes corresponents, en funció del cost total del pla d'actuacions subvencionables.
5. Des de la comissió de valoració es podrà instar de les entitats beneficiàries la reformulació de les seues sol·licituds en els termes previstos per l'article 27 de la Llei 38/2003, de 17 de novembre, General de Subvencions, en relació amb l'article 61 del Reial Decret 887/2006, de 21 de juliol, pel qual s'aprova el Reglament de desplegament de l'esmentada llei.
6. Després d'avaluar totes les sol·licituds admeses a tràmit, la comissió de valoració elevarà a l'òrgan competent per a resoldre proposta motivada de resolució.
En la proposta motivada de resolució:
a) Figuraran, per ordre decreixent de puntuació obtinguda, les entitats locals a què podria atorgar-se la subvenció, així com la quantia de l'ajuda a atorgar, fins a esgotar-ne el crèdit total disponible.
b) Es faran constar, si és el cas, les condicions, obligacions i determinacions accessòries a què haja de subjectar-se l'entitat local beneficiària proposta.
c) Així mateix, podran establir-se terminis parcials perquè l'entitat local beneficiària execute, com a mínim, un determinat percentatge del pla de l'actuació o actuacions previstes i per a la justificació del compliment d'altres condicions.
d) Es ressenyaran les sol·licituds que hagen de ser denegades, així com les causes de denegació de les ajudes.
Vuitena. Tipus i quantia de les ajudes.
1. Les ajudes seran de tipus econòmic i de quantia variable, determinada proporcionalment en funció de la puntuació obtinguda en virtut dels criteris de valoració i distribució establits en la base setena i en els apartats següents d'aquesta mateixa base.
2. Mitjançant aquestes ajudes es contribuirà al finançament total o parcial de les despeses ocasionades en el desenrotllament de les actuacions subvencionables que realitzen les entitats locals sol·licitants.
3. Si el total de les quantitats sol·licitades fora superior a l'import global màxim destinat a finançar aquesta convocatòria, l'ajuda a concedir a cada entitat sol·licitant es podrà determinar per prorrateig segons els criteris de distribució que establisca la comissió de valoració.
Si, una vegada realitzades les adjudicacions de les ajudes amb els criteris establits en aquestes bases, existira romanent de crèdit, la comissió de valoració podrà augmentar les quanties de les ajudes concedides amb els mateixos criteris de distribució. En tot cas, la quantia de les ajudes concedides no podrà excedir el total de la despesa realitzada per les entitats beneficiàries.
Novena. Resolució de la convocatòria.
1. Vista la proposta motivada de resolució formulada per la comissió de valoració, el conseller de Governació dictarà les resolucions que hi escaiguen.
2. El conseller de Governació, a proposta de la comissió de valoració, podrà declarar deserta, totalment o parcialment, l'adjudicació de les ajudes convocades.
3. Les resolucions es notificaran a les entitats locals interessades d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. Contra les resolucions, expresses o presumptes, del procediment de concessió de les ajudes, que esgoten la via administrativa, les entitats locals interessades podran efectuar el requeriment previst en l'article 44 de la Llei 29/1998, de 13 de juliol, Reguladora de la Jurisdicció contenciosa administrativa, sense perjudici de la posterior impugnació davant l'ordre jurisdiccional contenciós administratiu en la forma, terminis i condicions que la norma esmentada determina.
Tot això sense perjuí que les entitats locals interessades puguen interposar qualsevol altre recurs que estimen pertinent.
5. Les ajudes concedides es publicaran en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, entitats beneficiàries, quantitat concedida i finalitat o finalitats de la subvenció.
Deu. Obligacions de les entitats locals beneficiàries.
1. Són obligacions de cada entitat local beneficiària:
a) Realitzar, entre l'1 de gener i el 15 d'octubre de 2010, l'actuació o actuacions que fonamenten la concessió de l'ajuda.
b) Acreditar davant la Conselleria de Governació la realització de l'actuació o actuacions subvencionades, així com el compliment dels requisits i condicions que determinen la concessió o gaudi de l'ajuda.
c) El sotmetiment a actuacions de control financer que corresponen a la Intervenció General de la Generalitat en relació amb les ajudes concedides.
d) Comunicar a la Conselleria de Governació l'obtenció de subvencions o ajudes per a la mateixa finalitat, procedents de qualssevol Administracions o ens públics, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
e) Acreditar que, en el moment de finalitzar el termini de presentació de sol·licituds, l'entitat local sol·licitant es troba al corrent en el compliment de les seues obligacions tributàries i enfront de la Seguretat Social, de conformitat amb el que preveuen els articles 22 i 23 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.
f) No alterar la finalitat de les ajudes i complir les obligacions que estableix la legislació vigent per als perceptors de fons públics.
g) Facilitar l'exercici de les funcions d'inspecció i control per part de la Conselleria de Governació, a fi de conèixer qualsevol aspecte de l'actuació o actuacions objecte de l'ajuda.
h) Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control previstes en la normativa aplicable.
i) Fer constar de manera explícita en les publicacions, en la difusió de les actuacions subvencionades o en qualsevol relació amb tercers que l'actuació o actuacions a desplegar estan finançades per la Conselleria de Governació.
j) Justificar les ajudes concedides en el termini màxim establit en la present ordre i d'acord amb les instruccions que es dictaran a l'efecte des de la Direcció General de Coordinació del Desenrotllament Estatutari i Promoció de l'Autogovern.
k) Presentar una memòria justificativa de les actuacions efectivament realitzades, degudament signada per la persona titular de la Presidència de la Mancomunitat de Municipis o de l'Alcaldia-Presidència de l'Ajuntament, que expresse amb claredat els seus destinataris, així com l'avaluació dels resultats obtinguts respecte als objectius plantejats en el programa inicial i en el pla d'actuacions aportats junt amb la sol·licitud de l'ajuda.
l) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
m) No estar incurses en les prohibicions que s'estableixen en l'article 13.2 de la Llei 38/2003, de 17 de novembre, General de Subvencions, a l'efecte del qual s'aportarà declaració responsable respecte d'això.
2. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de forma especial, atenent al que disposa el Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat.
Onze. Justificació i pagament de les ajudes.
1. El pagament a les entitats locals interessades de les ajudes concedides es realitzarà de conformitat amb allò que s'ha establit per la Llei 13/2009, de 29 de desembre, de Pressupostos de la Generalitat per a l'exercici 2010, en relació amb el que preveu l'article 47 bis del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, prèvia rendició del compte justificatiu simplificat a què es refereix l'article 75 del Reglament de la Llei 38/2003, General de Subvencions, aprovat per Reial Decret 887/2006, de 21 de juny (d'ara en avant, RLGS), d'acord amb les condicions següents:
a) Es presentarà amb anterioritat al 31 d'octubre de 2010, sense perjuí que puga sol·licitar-se i concedir-se una ampliació del termini establit d'acord amb el que disposa l'article 70 del RLGS.
b) El compte justificatiu simplificat, per la totalitat de la despesa declarada subvencionable, contindrà la informació següent:
1ª) Una memòria d'actuació justificativa del compliment de les condicions imposades en la concessió de la subvenció, degudament signada per la persona titular de la Presidència de la Mancomunitat de Municipis o de l'Alcaldia-Presidència de l'Ajuntament, amb indicació de les activitats realitzades i dels resultats obtinguts, en els termes previstos per l'apartat 1, lletra k), de la base deu d'aquesta convocatòria.
2ª) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament. En el cas que la subvenció s'atorgue d'acord amb un pressupost estimat, s'indicaran les desviacions succeïdes. Aquesta relació estarà certificada per l'interventor o pel secretari-interventor de l'entitat local interessada, amb el vistiplau del seu president.
3ª) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència.
4ª) Si és el cas, carta de pagament de reintegrament en el supòsit de romanents no aplicats així com dels interessos derivats d'aquests.
c) La Direcció General de Coordinació del Desenrotllament Estatutari i Promoció de l'Autogovern comprovarà, a través de les tècniques de mostratge aleatori simple o per raó de la quantia i/o el destí dels fons aplicats a les despeses subvencionades que s'acorden en les bases reguladores, els justificants que crega oportuns i que permeten obtenir evidència raonable sobre l'adequada aplicació de la subvenció, al fi dels quals podrà requerir al beneficiari la remissió dels justificants de despesa seleccionats.
2. Les transferències de les ajudes concedides es realitzaran d'una sola vegada quan es presenten, es comproven i se n'aproven els justificants corresponents.
3. La no-presentació de la justificació de la despesa en el termini fixat donarà lloc a la pèrdua de l'ajuda i, així mateix, l'entitat local beneficiària podrà ser exclosa en les convocatòries d'anys successius, sense perjuí que es concedisca, amb caràcter previ a l'adopció de qualsevol decisió, el tràmit d'audiència legalment establit.
Dotze. Desistiment sense efecte o minoració de l'import de l'ajuda i exigència de reintegraments d'imports indegudament percebuts.
Es podrà deixar sense efecte l'ajuda concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de l'ajuda, en els supòsits de l'article 37 de la Llei 38/2003, de 17 de novembre, General de Subvencions.
En la tramitació del procediment es garantirà, en tot cas, el dret de l'interessat a l'audiència.
Tretze. Règim d'infraccions i sancions.
El règim sancionador en la matèria regulada en la present ordre serà l'establit en el títol IV de la Llei 38/2003, de 17 de novembre, General de Subvencions.
Catorze. Interpretació i acceptació de les bases.
1. La Conselleria de Governació es reserva la facultat d'interpretar el contingut de la present ordre a l'efecte d'adjudicació de les ajudes.
2. La participació en la present convocatòria implica l'acceptació de les bases que la regulen.